Αντρέας Τομ

Συλλογική Καριέρα

Ο Τομ ξεκίνησε την επαγγελματική του καριέρα από την Ντιναμό Βερολίνου. Στην διάρκεια της εκεί παρουσίας του, κατέκτησε την Ομπερλίγκα το 1984, το 1985, το 1986, το 1987 και το 1988,, καθώς και το Κύπελλο Ανατολικής Γερμανίας το 1988 και το 1989, πετυχαίνοντας το μοναδικό τέρμα του τελευταίου τελικού. Το 1988, ο Τομ ήταν κορυφαίος σκόρερ της Ανατολικής Γερμανίας, ενώ, στην διάρκεια της ίδιας χρονιάς, ψηφίστηκε ως ο Ανατολικογερμανός Ποδοσφαιριστής της Χρονιάς.
Στις 16 Δεκεμβρίου 1989, ο Τομ κατέστη ο πρώτος Ανατολικογερμανός που υπέγραψε σε σύλλογο της Μπουντεσλίγκα, μετά την μεταγραφή του στην δυτικογερμανική Μπάγερ Λεβερκούζεν, έναντι του ποσού των 2,5 εκατομμυρίων γερμανικών μάρκων. Η συγκεκριμένη μεταγραφή κατέστησε, επίσης, τον Τομ ως έναν από τους υψηλότερα αμειβόμενους ποδοσφαιριστές της Μπουντεσλίγκα και, ταυτόχρονα, τον υψηλότερα αμειβόμενο ποδοσφαιριστή της Μπάγερ Λεβερκούζεν. Ο Τομ πραγματοποίησε το ιστορικής σημασίας ντεμπούτο με την νέα του ομάδα στις 17 Φεβρουαρίου 1990, ενώ πέτυχε το πρώτου τέρμα στη νίκη με σκορ 3-1 επί της ΦΚ Χόμπουργκ. Ο Τομ πέρασε διάστημα άνω των 5 ετών στην Μπάγερ Λεβερκούζεν, με την οποία και κατέκτησε ένα τρόπαιο στις 12 Ιουνίου 1993, όταν η τελευταία επικράτησε της Χέρτα Βερολίνου Β΄ με σκορ 1-0 στον τελικό του Κυπέλλου Γερμανίας.
Ο Τομ υπέγραψε στον σύλλογο της Γλασκώβης, Σέλτικ, τον Ιούλιο του 1995, έναντι του ποσού-ρεκόρ για τον σύλλογο εκείνη την εποχή της τάξεως των £2,2 εκατομμυρίων. Στις 30 Νοεμβρίου 1997, ο Τομ κατέκτησε ακόμη ένα τρόπαιο, αγωνιζόμενος με την ομάδα της Σέλτικ η οποία επικράτησε της Νταντί Γιουνάιτεντ με σκορ 3-0 στον τελικό του Λιγκ Καπ Σκωτίας.  Ο Τομ επέστρεψε στην Γερμανία τον Ιανουάριο του 1998, υπογράφοντας στην Χέρτα Βερολίνου, ωστόσο, καθώς είχε προηγουμένως πραγματοποιήσει 15 συμμετοχές πρωταθλήματος με την Σέλτικ εκείνη την σεζόν, έλαβε μετάλλιο για την κατάκτηση από την ομάδα του Πρωταθλήματος Σκωτίας, τον Μάιο του 1998.
Ο Τομ πέρασε συνολικά τέσσερα χρόνια αγωνιζόμενος με τα χρώματα της Χέρτα Βερολίνου, προτού αποχωρήσει από την ενεργό δράση. Πραγματοποίησε την τελευταία του εμφάνιση στις 7 Μαρτίου 2001, εισερχόμενος στον αγωνιστικό χώρο ως αλλαγή στην επικράτηση της ομάδας του με σκορ 2-1 επί της ΣπΦγγ Ούντερχασινγκ. Στην διάρκεια της σεζόν 2000-01, αγωνίστηκε κυρίως με την δεύτερη ομάδα της Χέρτα.

Διεθνής Καριέρα

Ο Τομ αγωνίστηκε με την Εθνική Ανατολικής Γερμανίας μεταξύ του 1984 και του 1990, πραγματοποιώντας συνολικά 51 διεθνείς συμμετοχές, στην διάρκεια των οποίων και πέτυχε συνολικά 16 τέρματα. Πραγματοποίησε το ντεμπούτο του σε φιλική αναμέτρηση με αντίπαλο την Αλγερία στις 10 Οκτωβρίου 1984. Πέτυχε το πρώτο από τα συνολικά 16 τέρματά του ως διεθνής στις 6 Φεβρουαρίου 1985, σε ακόμη μία φιλική αναμέτρηση, μια νίκη με σκορ 3-2 επί του Εκουαδόρ. Ο Τομ αγωνίστηκε σε συνολικά έξι εκ των προκριματικών αναμετρήσεων της Ανατολικής Γερμανίας ενόψει του Παγκοσμίου Κυπέλλου του 1986, ενώ πέτυχε τα δύο πρώτα τέρματά του σε επίσημη αναμέτρηση με τα χρώματα της χώρας του στις 28 Σεπτεμβρίου 1985, σε μια νίκη με σκορ 2-1 επί της Γιουγκοσλαβίας στο Βελιγράδι. Η Ανατολική Γερμανία, ωστόσο, απέτυχε να προκριθεί για τελική φάση του Παγκοσμίου Κυπέλλου, τερματίζοντας στην τρίτη θέση του Ομίλου Δ΄, πίσω από την Γαλλία και την Βουλγαρία. Όντας, πλέον, βασικό στέλεχος της Εθνικής Ανατολικής Γερμανίας, αγωνίστηκε και στις οκτώ προκριματικές αναμετρήσεις της χώρας του ενόψει της τελικής φάσης του Ευρωπαϊκού Πρωταθλήματος του 1988. Πέτυχε συνολικά πέντε τέρματα στην διάρκεια της προκριματικής φάσης, συμπεριλαμβανομένου ενός χατ-τρικ στην εκτός έδρας επικράτηση της ομάδας του με σκορ 6-0 επί της Ισλανδίας, τον Ιούνιο του 1987. Η Ανατολική Γερμανία, ωστόσο, απέτυχε εκ νέου να προκριθεί, τερματίζοντας στην δεύτερη θέση του ομίλου της πίσω από την Σοβιετική Ένωση.
Το 1988, ο Τομ πήρε την θέση του τερματοφύλακα Ρενέ Μύλερ ως αρχηγός της εθνικής ομάδας για διάστημα έξι αναμετρήσεων, συμπεριλαμβανομένων των δύο πρώτων προκριματικών αναμετρήσεών της ενόψει της τελικής φάσης του Παγκοσμίου Κυπέλλου του 1990 απέναντι στην Ισλανδία και την Τουρκία. Σκόραρε και στις δύο παραπάνω προκριματικές αναμετρήσεις, πετυχαίνοντας δύο τέρματα στην επικράτηση της Ανατολικής Γερμανίας με σκορ 2-0 επί της Ισλανδίας, καθώς και το μοναδικό τέρμα της ομάδας του στην ήττα με σκορ 3-1 με αντίπαλο την Τουρκία στην Ιστανμπούλ. Ο Τομ πέτυχε το τελευταίο τέρμα του με την Ανατολική Γερμανία στις 8 Οκτωβρίου 1989, στην ήττα της ομάδας του από την Σοβιετική Ένωση με σκορ 2-1. Το συγκεκριμένο αποτέλεσμα άφησε τους Ανατολικογερμανούς να χρειάζονται μόνον μία ισοπαλία απέναντι στην Αυστρία, προκειμένου να προκριθεί στην τελική φάση του Παγκοσμίου Κυπέλλου. Ωστόσο, ηττήθηκε με σκορ 3-0 στην συγκεκριμένη αναμέτρηση και τερμάτισε στην τέταρυη θέση του προκριματικού ομίλου της.
Μετά την επανένωση της Γερμανίας, αγωνίστηκε με την ενοποιημένη ομάδα σε ακόμη 10 αναμετρήσεις, στην διάρκεια των οποίων και πέτυχε συνολικά 2 τέρματα. Πραγματοποίησε την μοναδική διεθνή συμμετοχή του σε τελική φάση σημαντική διοργάνωσης το 1992, όταν και πέρασε στον αγωνιστικό χώρο ως αλλαγή στην θέση του Στέφαν Έφενμπεργκ στην διάρκεια του τελικού του Ευρωπαϊκού Πρωταθλήματος του 1992 απέναντι στην Δανία (η Γερμανία ηττήθηκε με σκορ 2-0).

Προπονητική Καριέρα

Μετά την απόλυση του Χουμπ Στέφενς ως πρώτου προπονητή της Χέρτα Βερολίνου τον Δεκέμβριο του 2003, ο Τομ ανέλαβε χρέη υπηρεσιακού τεχνικού για διάστημα 3 αναμετρήσεων έως την ανάληψη της τεχνικής ηγεσίας του συλλόγου από τον Χανς Μάγιερ, αργότερα στην διάρκεια του ίδιου μήνα. Ο Τομ διετέλεσε βοηθός προπονητή στον σύλλογο, θέση την οποία διατήρησε και κατά την διάρκεια της θητείας του διαδόχου του Μάγιερ, Φάλκο Γκετζ. Στις 10 Απριλίου 2007, ο Τομ απομακρύνθηκε των καθηκόντων του μαζί με τον Γκετζ λόγω των κακών εμφανίσεων της Χέρτα.
Στις 15 Δεκεμβρίου 2008, έγινε γνωστό πως ο Τομ θα αναλάμβανε χρέη βοηθού προπονητή στην Χόλσταϊν Κίελ τον Ιανουάριο του 2009.  Υπό την τεχνική ηγεσία του Φάλκο Γκετζ, ο Τομ βοήθησε την Χόλσταϊν Κίελ να κατακτήσει την άνοδο από την Βόρεια Περιφερειακή Κατηγορία προς την τρίτη εθνική κατηγορία το 2009. Στις 15 Φεβρουαρίου 2010, η Χόλσταϊν Κίελ απομάκρυνε τον Αντρέας Τομ από τα καθήκοντά του.
Από την σεζόν 2010/11, ο Τομ εργάζεται ως προπονητής της ηλικιακής κατηγορίας U17 της Χέρτα Βερολίνου.